Eykt vill byggja 500 - 600 íbúðir í Borgarnesi Eykt ehf. hefur sent sveitarstjórn Borgarbyggðar beiðni um að fá keypta 50 - 60 hektara af landi í eigu Borgarbyggðar , vestan Borgarvogs í Borgarnesi , til að byggja þar fimm til sexhundruð íbúðir á næstu 10 - 12 árum . Gert er ráð fyrir að byggðin gæti rúmað tvö til þrjú þúsund manns . Ef af öllum þeim framkvæmdum yrði þá jafngilti slík byggð ríflega tvöföldun núverandi íbúafjölda í Borgarnesi . Borgarbyggð keypti á sínum tíma 270 hektara lands af gamla höfuðbólinu Borg til að eiga sem framtíðar byggingaland . Enn hefur ekkert orðið af byggingarframkvæmdum á þessu svæði . Að sögn Páls S Brynjarssonar , sveitarstjóra í Borgarbyggð felst mikil viðurkenning í þessari beiðni frá Eykt . Hún hljóti að merkja að fyrirtækið telji að vöxtur og viðgangur sveitarfélagins verði góður á næstu árum . Engin afstaða hefur enn verið tekin til þessa erindis en sveitarstjórnarmenn í Borgarbyggð hafa farið og kynnt sér sambærilegt svæði í Hveragerði þar sem Eykt bauð á sínum tíma heildarlausn um uppbyggingu íbúðabyggðar . Eykt er meðal stærstu verktakafyrirtækja landsins með tæplega 200 starfsmenn og allan búnað sem þarf til undirbúnings og framkvæmda við meiriháttar byggingaverkefna . Fyrirtækið er alhliða verktakafyrirtæki bæði hvað varðar nýbyggingar og viðhaldsverkefni .